b'\n_START_ARTICLE_\nSiim Poll\n_START_PARAGRAPH_\nSiim Poll (14. august 1965 Haapsalu \xe2\x80\x93 6. november 2014) oli eesti muusikapedagoog, pianist ja kontsertmeister._NEWLINE_Ta l\xc3\xb5petas aastal 1984 klaverierialal Tallinna Muusikakeskkooli (Tiina Kuriku ja Bruno Luki \xc3\xb5pilasena). Aastal 1990 l\xc3\xb5petas ta Tallinna Konservatooriumi (Bruno Luki klassis); aastal 2003 Eesti Muusikaakadeemia magistri\xc3\xb5ppe Ivari Ilja juhendamisel, kaitsnud t\xc3\xb6\xc3\xb6d "Clara Schumanni klaverik\xc3\xa4sitlusest klaverikontserdi a-moll op. 7 p\xc3\xb5hjal" (Kristel Pappeli juhendamisel)._NEWLINE_Ta t\xc3\xb6\xc3\xb6tas aastatel 1986\xe2\x80\x931994 kontsertmeistrina N\xc3\xb5mme Muusikakoolis, aastast 1991 tegutses ta vanemkutse\xc3\xb5petajana Georg Otsa nimelises Tallinna Muusikakoolis ja aastast 1997 kontsertmeistrina Eesti Muusika- ja Teatriakadeemia lavakunstikoolis._NEWLINE_Ta on tegutsenud interpreedina, tema repertuaaris oli klassikute (Wolfgang Amadeus Mozarti, Franz Schuberti ja Johannes Brahmsi looming), aga ka eesti heliloojate (Mart Saare, Eduard Oja, Urmas Sisaski, Erkki-Sven T\xc3\xbc\xc3\xbcri, Mart Siimeri ja Toivo Tulevi loomingut). Samuti on ta esinenud klaverisaatjana, koost\xc3\xb6\xc3\xb6partnereiks on olnud Anne-Liis Poll, Mati K\xc3\xb5rts, Tarmo Sild, Henno Soode, Valent\xc4\xabna T\xc4\x81luma, Mati Turi, Peeter Sarapuu, Toomas Vavilov ja teised. Ta on osalenud klahvpillim\xc3\xa4ngijana NYYD Ensemble\'i ja ERSO kavades. Ta on olnud tegev ka meelelahutus- ja levimuusikuna, on kuulunud ansamblitesse Evergreen 94 ja Free Style._NEWLINE_Siim Poll suri 6. novembril 2014 ja ta maeti 16. novembril 2014 Rahum\xc3\xa4e kalmistule.\n_START_SECTION_\nIsiklikku\n_START_PARAGRAPH_\nTa oli kaks korda abielus. Tema esimene naine oli Kadri Hunt; nende lapsed on pianist Mihkel Poll ja viiuldaja Mari Poll. Aastast 1996 oli ta abielus koorijuhi, laulja ja muusikapedagoogi Anne-Liis Polliga.'